

Til min mor og far.

Tak for jeres ubetingede omsorg og kærlighed.

Til Hans og Haslev Gård.

Tak, fordi jeg måtte muge ud i Augias´ stalde, imens jeg grublede over universets mysterier.

Til min skønne Helene.

Jeg kunne endnu engang ikke have gjort det, uden dig.

Prolog

Indledningsvist havde det været frivilligt – storstilede Imperielle propagandaoffensiver havde lokket velkari-planetens kvinder med løfter om rigdom, karriere og ophøjet status i det mægtige galaktiske fællesskab. De enfoldige væsner lod sig hurtigt forføre uden megen protest eller skepsis. I tusindvis blev de transporteret på tværs af galaksen, til de gigantiske stjernebaser i Primus-systemet, hvor de skulle indrulleres i Imperiets hemmelige forskningsprogrammer.

I nærved et halvt århundrede anede velkari-planetens beboere ingen uråd. Man sendte gladelig sine døtre afsted med de Imperielle skibe og frydede sig over, at velkari-folket nu havde fået deres retmæssige plads i galaksen – at de nu var med til at løfte det glorværdige Imperium til helt nye højder.

Skibene bragte altid en overflod af korrespondance med sig på de lange rejser. Velkari-planeten modtog datatavler med fantastiske beretninger om, hvordan deres døtre trivedes og styrkede Imperiet med deres unikke evner. Breve fra slægt og venner blev læsset sammen med næste hold velkari-kvinder, som snart var afsted – på vej mod stjernerne. En lyksalig cyklus, til gensidig gavn og glæde for alle parter.

Det var indtil den dag, hvor et ukendt skib penetrerede velkari-planetens atmosfære. Med sig havde det en last som skulle bringe velkari-folkets naive velvillighed til en definitiv afslutning.

≋

Vallalia blev hun kaldt i de Imperielle arkiver – endskønt hun lød et andet navn på sin hjemplanet. Hun var draget afsted med et af de første transportskibe, sammen med hundredvis af sine medsøstre, fyldt af begejstring, udlængsel og en iver efter at gøre nytte.

Da hun vendte hjem igen et halvt århundrede senere, lignede hun knap en velkari-kvinde længere. Det karakteristiske violette hår, der kendetegnede kvinderne på hendes planet, var næsten blevet helt hvidt. Hendes hud var hærget af ar og ælde og hendes lemmer var erstattet af primitive, mekaniske proteser. Hendes blik var tomt og apatisk, men en fanatisk vilje brændte stadig i hendes bryst.

Med sig havde hun en gammel, forældet videoenhed. I årtier havde hun vogtet den som en relikvie. Gjort horrible ting, både mod sig selv og mod andre, blot for at bevare den intakt og sikker. Da Vallalia atter satte fødderne på sin hjemplanet, præsenterede hun sine artsfælder for den gruopvækkende sandhed.

På store hvide lærreder projicerede kopier af den gamle videoenhed officielle Imperielle optagelser af velkari-kvinder, som for længst var døde og borte. I dunkle, industrielle haller, på uendelige rækker af fikseringsenheder, lå planetens arme døtre fastspændt og skreg i bitter elendighed, alt imens kittelklædte Imperielle videnskabsmænd upåvirkede gik rundt og noterede deres observationer på håndholdte datatavler.

De forpinte kvinder lå afklædte og blødende med obskure metalredskaber tvunget gennem lemmer, i kropsåbninger og direkte i deres blottede, væskende organer. Den grufulde pine fik den hellige energi, som alle velkari-kvinder besidder, til at vise sig som et pulserende violet lys fra deres blottede thorax.

Det var øjensynligt den energi det hele handlede om.

≋

Det var Otto Nox – en af Imperiets mest prominente videnskabsmænd – der gjorde den opdagelse, som for evigt skulle komme til at besegle velkari-folkets skæbne. Ombord på hospitalsskibet Cura-IX lykkedes det ham at opsamle en lille prøve af energien i en særlig statisk cylinder. Prøven blev tappet fra datteren af en diplomatfamilie fra velkari-planeten, som Otto Nox behandlede for en allergisk reaktion på en særlig type bælgplante, der blev serveret ved en banket på en nærliggende planet.

Rapporten, hvori Otto Nox fremlagde sine forskningsresultater, og som hurtigt fandt vej til Imperiets højeste instanser, konkluderede entydigt, at nøglen til galaksens allerstørste gåde omsider var fundet. Det var udelukkende et spørgsmål om, hvorvidt man var villig til at gribe ud efter den eller ej.

≋

Vreden over de gruopvækkende optagelser, som Vallalia bragte med sig tilbage, lod sig ikke nemt formilde. De første, der følte den, var Imperiets menneskelige repræsentanter på velkari-planeten.

Imperielle bygninger blev stormet. Diplomater, bureaukrater og militært personel blev jagtet som hunde og nedslagtet i gaderne. Jo flere stjerner man havde på skuldrene, og jo længere en titel man havde, jo flere stykker blev man delt i, når pøblen trak én ud af det hus, man havde forsøgt at barrikadere sig i.

Da det næste Imperielle transportskib landede på planeten, fandt de rumhavnen øde og forladt. Da besætningen gik fra borde blev der åbnet ild fra skjulte positioner, og Imperiets personel blev mejet ned på stribe. De overlevende blev pågrebet og ført til byens centrum.

Med den rasende folkemængdes hadske blikke rettet stift imod sig, blev skibets kaptajn og nogle få overlevende officerer underlagt et nådesløst forhør. Igen og igen blev de udbedt en forklaring på det meningsløse folkemord, som Vallalias videoenhed havde eksponeret.

Uanset hvor mange gange det gloende jern blev presset imod de fangne officerers nøgne kroppe, fik de fortvivlede velkari-folk aldrig nogen forklaring på det åbenlyse forræderi.

Da Imperiet endelig blev opmærksom på problemet og landsatte et større antal militært personel på planeten, blev det begyndelsen på en årelang og særdeles blodig krig. Vallalias guerilla-krigere gav Imperiet kamp til stregen, men måtte i sidste ende sande, at de stod over for en fjende, der var i besiddelse af nærved uudtømmelige ressourcer.

I takt med, at den Imperielle generobring af planeten skred frem, etableredes hundredvis af fangelejre med kontrollerede avlsprogrammer, der atter skulle gøre Imperiet i stand til at sende planetens døtre afsted til Primus-systemet og den visse død.

I bitter erkendelse af, at krigen i stadig højere grad faldt ud til Imperiets fordel, iværksatte Vallalias modstandsgrupper en desperat plan om at smugle de mange unge velkari-kvinder væk fra planeten i erobrede transportskibe.

Alt imens krigen fortsat rasede ved alle fronter og partisanangreb på Imperiets bygninger og personel var blevet en del af dagligdagen, blev planetens døtre nu spredt i hele galaksen. Imperiet kunne ikke længere hemmeligholde deres forehavende og det blev besluttet fra højeste sted at erklære alle velkari-kvinder for Proprietas Imperii1. Enhver, der måtte pågribe eller være i besiddelse af en velkari-kvinde, blev således pålagt at indlevere hende til nærmeste Imperielle instans, mod en passende dusør afhængig af alder, tilstand og omstændigheder.

Således var velkari-kvinderne nu fredløse og jaget vildt overalt i den kendte galakse, hvis beboelige planeter primært bestod af direkte eller indirekte Imperielt kontrollerede planeter. Imidlertid fandtes der fortsat enkelte oaser, på hvilke Imperiet endnu ikke havde lagt sin tunge hånd.

≋

Såfremt en velkari-kvinde havde held til at overleve den syv måneder lange rejse til en af galaksens yderpunkter, kunne hun – så snart hun befandt sig inden for Helior-systemets officielle territorium – teoretisk set betragte sig selv som fri af Imperiets kontrol.

Helior-systemet bestod af elleve planeter, hvoraf de tre var beboelige. Averon – den blå planet med sine uendelige have, sit aflange kontinent og sine mange, små øgrupper, var hjemsted for størstedelen af systemets civile befolkning. Magna Insula – planetens bjergdækkede kontinent, nærmede sig en milliard indbyggere. Byerne blev stadig tættere, husene blev stadig højere og frie byggegrunde stadig sjældnere.

Flere og flere indbyggere tog permanent ophold på havet – på de mange kæmpemæssige skibe, der i stadig højere grad havde vokset sig til flydende fæstninger. Sågar på havbunden var man begyndt at etablere kolonier i et forsøg på at følge med den stigende befolkningsvækst.

I Helior-systemet havde slaveri været forbudt siden de første pionerer for mere end tusinde år siden landede med deres skibe og koloniserede deres nye hjem. Efter kun tre generationer havde man følt sig tilstrækkeligt sikker og etableret, til at erklære sig uafhængigt af Imperiet – et frit system med egne love, egne principper og egne værdier. Et system, hvor hverken menneske eller velkari kunne betragtes som ejendom.

For uden Averon bestod Helior-systemet også af planeten Calyxt – en militærplanet med en stående styrke på ti millioner soldater, en talstærk flåde, der konstant bevogtede systemets ydre grænser, og tilstrækkeligt materiel til at bekrige en udefrakommende fjende i årtier. Fra systemets gigantiske industriplanet Virex, organiseredes den konstante høst fra de ubeboelige men stærkt ressourceholdige planeter, samt den livlige handel med det galaktiske Imperium.

≋

Hvor brændende Imperiet end ønskede sig, at indlede en storoffensiv mod Helior-systemet, genindlemme dets tidligere koloni og gøre krav på sin proprietas Imperii, var realiteterne, at en sådan krig ville vare en menneskealder, med kolossale økonomiske konsekvenser til følge.

Imidlertid ville den stadig større tilstrømning af flygtende velkari-kvinder, til systemets allerede hårdt pressede moderplanet, formodentlig før eller siden tvinge de planetære regeringer til at overveje om det var på tide at revidere de gamle principper.



1 Officiel Imperiel ejendom.




Kapitel I

Regnen piskede mod de blanke, massive glaspartier i koncentrerede, hidsige stød. I det fjerne rumlede en insisterende torden, der var vandret over de oprørte vande direkte mod kontinentet.

Ceraxius stod som en mørk silhuet og betragtede de elektriske lysglimt i horisonten gennem det tykke, smudsafvisende glas. De fede regndråber prellede af som kviksølv på det kostelige materiale og udsigten forblev uspoleret trods elementernes rasen.

Fra en voxenhed et sted bag ham spillede et piano i mol.

Han følte sig godt tilpas – afslappet i kroppen trods den naturligt ranke holdning, der kendetegnede hans slægt og status. Armene neutralt ned langs siden; denne klassiske positur, der – sammen med hans karakteristiske røde hår – altid gjorde ham let at udpege i mængden.

Mellem fingerspidserne holdt han om kanten af et whiskyglas, idet han metodisk roterede den gyldne væske med urets retning. Hans fine, hvide skjorte var tilsølet i blod og det velvoksne organ mellem hans ben spændte de stramme bukser til smertegrænsen.

Ceraxius stirrede op mod den natsorte himmel og gav et bittersødt suk fra sig. Det var derude et sted – Imperiet. Denne konstante, altoverskyggende og altid årvågne vogter. Som et lurende rovdyr truede det med at springe ud af mørket og fortære det, han elskede allermest her i livet.

Med dets skruppelløse handlinger havde Imperiet givet ham den største gave nogen mand kunne ønske sig – skabt de perfekte betingelser for, at han gang på gang kunne opnå uforfalsket lyksalighed. Nu frygtede han, at det kun var et spørgsmål om tid, før selvsamme Imperium tog det hele fra ham igen.

Ceraxius´ hemmelige passion fødtes for elleve år siden2, da de første velkari-kvinder søgte asyl på planeten. Fattige, udhungrede og skræmte, ankom de i tusindvis til Averon. På flugt fra den brutale krig, der hærgede deres hjemplanet. Fra det mægtige Imperium, der havde kastet sit grådige blik på dem, og med vold og magt søgte at høste dem, som en banal ressource.

Ceraxius hævede sit whiskyglas og indsnusede de sødlige noter i dybe drag. Den kraftige, røgede duft var karakteristisk for de årgangswhiskyer, der blev brygget i dybe grotter, på de stormomsuste øer, på den anden side af planeten. Det var en kostelig luksusvare, men Ceraxius kunne ikke drømme om, at byde sine smagsløg mindre end det bedste.

Han satte glasset for munden og tillod langsomt det flydende guld at fylde svælg og gane. Med et veltilfreds suk lod han sine tanker svæve hen over havet til han kunne dufte det friske græs og den salte vind på den barske ø, hvor guldet havde hjemme.

Kun det bedste var godt nok – ligesom hans hemmelige passion.

Ceraxius mindedes med fryd den første gang, han stiftede bekendtskab med velkari-kvindernes forførende mystik. Som ung, nyuddannet medicus3, var han for en periode ansat ved et af de mange lazaretter i Magna Sanctum. Det var gement og nedværdigende arbejde, men det var typisk den form for velgørenhed, der forventedes af Valyss Sanctums privilegerede ungdom, og som nemt kunne komme ham til gavn senere i livet.

Så godt som alle velkari-kvinder blev dirigeret direkte til Magna Sanctum – den fattige, tætbefolkede bydel, der allerede var presset til bristepunktet og som nu skulle absorbere tusindvis af flygtninge.

Ceraxius´ første patient var en ganske ung velkari-kvinde, som havde et åbent knoglebrud med stærkt fremskreden koldbrand på den ene arm. Hendes krop ville ikke tage imod anæstesien og han havde været nødt til at fiksere hende og foretage amputationen uden bedøvelse. Den operation stod stadig glasklart i hans erindring – selv så mange år efter, havde han svært ved at tænke på den uden at få lyst til at røre ved sig selv.

Den unge velkari-kvindes udmattede skrig havde været som en smuk symfoni i hans ører. Det var ikke som den hysteriske klynken menneskekvinder afgav, når man slog dem eller tog dem imod deres vilje. Dette var noget ganske andet – liderlige, kosmiske toner fra en fjern og eksotisk verden. Da smerten nåede sit klimaks havde han bemærket et besynderligt violet skær under det tynde, hvide klæde, der dækkede hendes krop. Da han trak klædet til side blev han mødt af en forførende, violet energi, som pulserede fra kvindens thorax.

Det var det smukkeste han nogensinde havde set.

Allerede dengang var det kun de få heldige velkari-kvinder forundt at blive engagerede som stuepiger, køkkenpiger, barneplejersker og lignende hos den mere velstående del af befolkningen. Det betød i praksis et relativt komfortabelt liv bag Sanctum Civitas´ beskyttende mure, og for nogle ganske få, et direkte privilegeret liv i Valyss Sanctum.

For langt de fleste kunne Helior-systemet dog ikke tilbyde meget andet end et fattigt men frit liv, i Magna Sanctums urbaniserede omgivelser. Kampen for overlevelse var ofte et valg mellem farligt og nedslidende fabriksarbejde eller tiggeri og prostitution i storbyens dystre gader.

≋

Ceraxius tømte sit whiskyglas og rettede på sine bukser med et pirreligt støn. Den fikserede velkari-kvinde, på briksen ved siden af ham, rørte på sig og trak ham fra fjerne stjernekloder og tilbage til virkeligheden. Han betragtede hende med et saligt smil, før han stillede whiskyglasset fra sig og trådte frem til briksen.

Den skrækslagne skabning trak vejret i små gispende stød. Hendes maltrakterede krop glinsede i lyset fra den lille, skarpe projektør i loftet. Blodet dryppede rytmisk og samlede sig på gulvet i det luksuriøse soveværelse.

”Jeg håber du tilgiver mig et øjebliks fravær, min kære,” sagde han med en kold og klinisk stemme. ”Mine tanker var flere lysår borte.”

Han aede hendes blodige kind og strøg en violet hårlok væk fra hendes ansigt.

”Du skal snart komme til at skrige så man kan høre du mener det.”

≋

Velkari-kvinden havde allerede skreget det meste af natten igennem. Hun havde vredet sig i sine fikserende remme, og bedt om nåde på gebrokkent lingua prima4. Da det ingen effekt havde, var hun slået over i sin hjemplanets melodiske tunger.

Ceraxius havde nydt hendes lidelser i fulde drag – med et saligt smil på læben og en stadigt mere insisterende erektion, havde han stukket og pirket. Skåret og skrællet. Sendt pulserende, elektriske strømme gennem det krampende legeme og dryppet åbne sår med ætsende væsker.

Det var skæbnens ubarmhjertige ironi, at den arme skabning skulle flygte på tværs af galaksen for at undgå en grusom død – kun for at sætte livet til i kløerne på en helt anden type monster. Dette monster ønskede ikke at profitere på hendes lidelser – han ville bare høre hende skrige.

Hun var sågar taget med ham ganske frivilligt. På et skummelt gadehjørne i et af Magna Sanctums mest trøstesløse slumkvarterer, havde hun stået og budt sig til iført nærmest ingenting. Hendes blik havde hurtigt fanget hans dyre, sikrede køretøj og via en videoenhed monteret på vognens sidedør, havde hun solgt sig selv med stor ivrighed.

Da han havde bedt hende om at kravle ind i vognens lastrum og forholde sig roligt, havde hun ikke tøvet det mindste; det var ikke unormalt, at Valyss Sanctums privilegerede overklasse ønskede at være lidt diskrete med deres velkari-ludere.

Da de var kommet tilbage til hans luksuriøse hus, havde han bedt hende klæde sig af og sendt hende direkte i bad. Hendes tøj, havde han samlet i en papirspose, som han efterfølgende havde smidt direkte i husets forbrændingsenhed.

Hun ville ikke få brug for det mere.

End ikke da han fikserede hende til briksen, havde hun protesteret det mindste, men det var næppe heller første gang hun betjente en kunde med lettere excentriske præferencer.

Først da Ceraxius begyndte at lægge knive, skalpeller og lange nåle frem på bordet, havde uroen meldt sig i hendes blik – da var det imidlertid for sent.

≋

Efter moden overvejelse, valgte Ceraxius en boremaskine med et takket, roterende knivsblad, blandt de mange skinnende redskaber. Han aktiverede den lille maskine og knivsbladet snurrede med en skarp, skinger lyd. Velkari-kvinden gav efter for en fortvivlet gråd, idet hun stirrede på det skrækindjagende instrument.

Ceraxius lod langsomt værktøjet nærme sig de bløde, hvide inderlår og gjorde klar til atter at fylde rummet med skrig og resonans, da noget pludselig fangede hans opmærksomhed. Ude i mørket penetrerede et par kraftige forlygter den silende regn – nogen var på vej op til hans hus.

≋

Den massive, pansrede patruljevogn i de distinktive blåmetalliske nuancer, skrumlede op ad den stejle bjergvej. De særlige terræntilpassede hjul havde et godt greb i det porøse underlag og de skarpe lygter penetrerede den tætte regn tilstrækkelig effektivt til, at det var muligt at holde et højt tempo uden fare for at overse et pludseligt hårnålesving.

Kalli førte køretøjet med en rutineret beslutsomhed, endskønt elementernes rasen gjorde sit bedste for at hindre fremdriften. Under normale omstændigheder ville hun være iført den polstrede politiuniform med de respektindgydende distinktioner, der tydeligt markerede hende som officer ved Civitas Custodia5.

Hun ville have fyldt førersædet ud med den obligatoriske udrustning og de mange små påmonterede fragmentationssikre plader, og hun ville have brugt de tunge, stålsnudede støvler til lettere at påvirke køretøjets pedaler.

Nu sad hun her i sin fineste kjole og følte sig pludselig meget lille og skrøbelig. Hendes højhælede sko gjorde det ikke nemt at betjene køretøjets grovmekaniske pedaler og hun havde næsten fået krampe i læggen af at påvirke gaspedalen på den lange stejle stigning.

Kabinen duftede af hendes nyvaskede hår og den søde parfume, som hun omhyggeligt havde påført på nøje udvalgte kropsdele. I hver af hendes øreflipper glimtede en kostelig ædelsten og om halsen havde hun en tynd sølvhalskæde med en lille medaljon.

Kalli kneb øjnene sammen, da det tætte krat åbnede sig på hendes venstre side og en sidevej kom til syne – sidste mulighed for at vende om. Hun fortsatte forbi vejen, og den stejle stigning steg endnu et par grader. Herfra var der kun én mulig destination – det luksuriøse hus på toppen af bjerget.

≋

Glashuset – det var det navn, det var blevet givet af den arkitekt, der havde tegnet det. Ikke noget videre opfindsomt navn, men ikke desto mindre, meget rammende. Husets facader bestod – så godt som – udelukkende af massive glaspartier, gennem hvilke, den privilegerede beboer kunne spejde ud over Sanctums tre kommuner og glæde sig over at han befandt sig i den bedste af dem. Selv husets to kælderetager bestod af glasfacader, der eksponerede den polerede klippevægs mange lag, som et levende organisk kunstværk.

Det var én af planetens mest prominente nybyggere, der i sin tid havde ladet huset opføre. Dengang var der rigelig plads at bygge på og de naturskønne omgivelser der nu var en luksus, forbeholdt Valyss Sanctums få privilegerede, var dengang almindelige på hele kontinentet.

Utallige generationer havde levet og var døde bag disse glasvægge – alt imens de havde bevidnet hvordan de omkringliggende bydele voksede sig større, tættere og fattigere. Til sidst havde man valgt at bygge en høj, massiv mur, med bevæbnede vagter og automatiserede maskingeværer, rundt om hele bjerget, for at beskytte byens bedste borgere mod den gemene pøbel.

Husets nuværende ejer stod på førstesalen, med et skævt smil på læben og stirrede ud i den regnvåde nat. Ceraxius elskede det her hus – han elskede at stå heroppe på toppen af verden og skue ned over alle de millioner af underlegne skabninger. Han elskede dristigheden i at hans ugerninger foregik bag transparente vægge og at enhver reelt kunne se dem endskønt ingen gjorde det.

Åbenlys, ubemærket ondskab…

Glashuset havde været en gave fra hans forældre – en belønning for at have gennemført sit medicus-studium med klassens højeste gennemsnit. De forventede intet mindre.

De insisterende forlygter ude i mørket kom stadig nærmere. Ceraxius vidste godt hvem de forlygter tilhørte – hans nidkære, tilbagevendende plageånd gennem mange år. Den eneste person på planeten der var taktløs nok til at forstyrre ham på denne tid af natten. Kalli Harrow – løjtnant Kalli Harrow vel at mærke.

I det daglige, hans overordnede og nære kollega ved Civitas Custodia, hvor han i sin egenskab af medicus forensis6, blandt andet bistod i efterforskningen af sine egne forbrydelser –i det private, hans personlige sexslave og ydmyge tilbeder. Den tåbelige kvinde var rede til at kysse hans fødder blot for et smil og et lille klap på hovedet. Det var ikke nogen hovmodig teori fra hans side – den var efterprøvet og bekræftet ved flere lejligheder.

Ceraxius rystede opgivende på hovedet og gav et langstrakt suk fra sig. Den kvinde var patetisk. Han smilede ned til den blødende skabning på briksen, idet han lagde boremaskinen fra sig.

”Jeg er bange for at du må have mig undskyldt, min kære.”

≋

Kalli skulede gennem mørket. Et uundgåeligt smil bredte sig på hendes læber da hun fik øje på Glashuset i det fjerne. Hun rettede nervøst på medaljonen mellem sine bryster og mærkede, hvordan hendes hjerte begyndte at slå hurtigere – det gjorde det altid, når hun nærmede sig Ceraxius´ hus.

Medaljonen var et kært arvestykke som hun havde fået i gave af sin far. Han havde overrakt den til hende i en lille, foret æske, ved et større selskab, i forbindelse med fejringen af hendes seneste forfremmelse. Den gamle mand havde strålet af stolthed da han hang det dyrebare smykke om hendes hals. Han havde holdt en længere rørstrømsk tale for hende, af den type, som godt kan få en voksen kvinde til at føle sig som en lille pige igen.

Ved samme lejlighed havde Ceraxius givet hende en fin gaveæske med en stor, rød sløjfe omkring. Hun havde været noget benovet og rystede næsten på hænderne da hun bandt den røde sløjfe op. I æsken havde der ligget en sjælden antikvitet, som høstede overraskede blikke og begejstret latter fra de tilstedeværende.

PERSONA NON IURIS7 – sådan stod der på den gamle halslænke, der lå i æsken på en fin pude af silkepapir. Den forældede kuriositet, som tydeligvis var blevet passet godt på igennem adskillige generationer, var stadig almindelig i Imperiet da de første pionerer ankom til Averon. Dengang blev disse halslænker sædvanligvis båret af straffefanger, især i forbindelse med transporter.

Kalli havde ligesom resten af selskabet moret sig over den kreative gave, som var en åbenlys reference til hendes erhverv. Kun hun forstod den dybere mening med gaven – det var sådan Ceraxius så hende. Hun var hans private Persona Non Iuris. Hun var hans til at gøre med hvad han ville. Hun var intet for den mand hun elskede og dog fik han hende til at føle at hun var alt. Hun var tættere på ham end nogen anden. Hun var den eneste der virkelig kendte ham. Den eneste der virkelig forstod ham.

Da hun senere samme nat stod nøgen i hans soveværelse, kun iført den ukomfortable halslænke, havde han bare siddet i en stol og betragtet hende imens han nød sin whisky.

Da han endelig rejste sig og kom hen imod hende, havde hendes krop sitret af forventning. Den syngende lussing var kommet som lyn fra en klar himmel. Før hun nåede at opfatte hvad der var sket, lå hun hen ad gulvet og tog sig til ansigtet. Da hun lidt efter stirrede op og fangede hans iskolde blik, forstod hun at han var den eneste mand i universet der kunne gøre det ved hende.

Under andre omstændigheder, ville hun have set slaget komme på lang afstand. Hun ville have aflæst kropssproget og bemærket de små grimasser, som folk altid laver før de gør udfald. Hun var trænet til at forudse den slags. Trænet til at læse mennesker som åbne bøger. Hun ville have pareret slaget og samtidig hamret sine knoer direkte mod hans strube. Til sidst ville hun have sparket ham i skridtet og væltet ham omkuld før hun lagde ham i håndjern.

Ceraxius var alt andet end en åben bog. Han var fuldstændig umulig at læse. Det var én af de ting ved ham, som Kalli på én og samme tid fandt så umådelig frustrerende og så umådelig sexet. Han var altid rolig som en klippe og dog vidste hun aldrig hvor hun havde ham.

Dén nat havde han bundet hende til sin seng og pryglet hende med en tynd, svirpende pisk imens hun stædigt havde bidt smerterne i sig. Derefter havde han givet hende tre intense orgasmer. Da han var færdig med hende vidste hun dårligt hvem hun selv var. Hun havde stirret på ham som en forelsket skolepige og vidst at hun ville gøre hvad som helst for at blive hans for evigt.

Det var før hans mørke hemmeligheder begyndte at dukke op til overfladen.

≋

Kalli stirrede ned på den røde håndtaske, der lå på sædet ved siden af hende. Foruden lidt sminke og en lille flaske parfume indeholdt den kun halslænken som hun altid havde med sig når hun besøgte Ceraxius. Hun sørgede altid for, at den var nypudset samt at de små indvendige mekaniske dele var olierede.

Hun tog den altid på frivilligt og uden opfordring. Når hans piercende blå øjne gennemborede hende til hun ikke længere vidste hvad hun skulle gøre af sig selv, tog hun tøjet af og lukkede lænken om sin hals med det karakteristiske tunge klik.

Persona non iuris…

Kalli smilede begejstret da hun stirrede fremefter og opdagede at porten ind til Ceraxius´ ejendom allerede stod åben – han havde set at hun var på vej. Uden at sagtne farten, fortsatte hun gennem porten og op ad den stejle allé. Da hun nærmede sig huset fandt hun den brede garagedør stående åben, og hun kunne køre direkte ind i tørvejret og lukke elementerne ude bag sig.

≋

Da Kalli trådte ind i den stilfulde stue, blev hun mødt af de sædvanlige melankolske klavertoner. Ceraxius stod ved en overdådig hjemmebar og var i færd med at blande en drink.

”Halvt af hver med lidt frugt på toppen, ikke sandt?” sagde han, idet han skævede over skulderen.

Alene hans dybe, selvsikre røst fik det at kilde gennem hendes krop. ”Netop hvad jeg trængte til,” svarede hun før hun tog imod glasset.

Han tilstod hende et beskedent kindkys før de satte sig til rette i det magelige møblement.

Hun smagte på den sødlige drik, idet hun besvarede hans tavse opmærksomhed med et nervøst smil. Hun vidste godt, at det morede ham at fastholde hende med sit intense blik indtil hun blev så forfjamsket, at hun bare sad og fnisede som en lille skolepige. Endskønt hun selv besad en medfødt evne til at nedstirre afstumpede forbrydere til de brød sammen og tilstod, så kunne et enkelt skarpt blik fra Ceraxius få hende til at føle, at hele universet stirrede forventningsfuldt på hende.

”Min kære fader sender sine hilsner,” sagde hun og blinkede indforstået til ham.

”Gør han virkelig?” sagde Ceraxius og rettede sin opmærksomhed mod sit whiskyglas.

”Han mindede mig om det mindst fire gange,” forsikrede hun. ”Du må endelig hilse Ceraxius og spørge hvordan det går med orkidéerne.”

Ceraxius smilede skævt i tavs anerkendelse af Kallis imitation af sin fars stemmeføring.

”Lad mig gætte,” begyndte Ceraxius. ”Den orkidé jeg forærede ham i sommers er ikke længere iblandt os?”

Hun rystede bekræftende på hovedet.

”Vil du ikke forsøge at forklare ham det igen?” spurgte hun bedende.

Ceraxius stirrede bare på hende med antydning af et smil på læben. Kalli trak beklagende på skuldrene. Hun vidste godt, at det ikke var Ceraxius´ forklaringer, der var problemet – den gamle stædige rad ville ikke høre. Hendes far var en fremragende botaniker, men når det kom til Orchis Imperialis Noctua8, var han sin egen værste fjende.

Denne kejserlige plante krævede systematisk pasning efter et specifikt system, som ikke tålte afvigelser og improvisation. Det var den slags Ceraxius mestrede til fulde, hvilket hans private vækstrum også vidnede om.

Hendes far derimod…

Den gamle mand vurderede, fortolkede og improviserede det bedste han havde lært. Alt sammen i den bedste mening, og altid med samme resultat – den kejserlige plante lagde sig med rødderne i vejret. Han undlod ikke at bede Ceraxius gentage sine instruktioner hver gang lejligheden bød sig – problemet var imidlertid, at han ikke ville høre. Han var så ivrig efter at udvide sin horisont og dog var der ingen der skulle komme og lære ham noget.

Kalli sukkede opgivende og tog en bid af den søde frugt.

Ceraxius grinede og rystede på hovedet.

”Jeg forærer ham en ny Imperialis næste gang jeg ser ham,” sagde han.

”Du er sød,” svarede Kalli og smilede forelsket over hele hovedet.

Hun havde næsten glemt formålet med nattens besøg da alvoren pludselig lagde sig over hende igen. Med en tapper beslutsomhed bundede hun sin drink og sukkede dybt.

”Den var tydeligvis tiltrængt,” sagde Ceraxius med et skævt smil, idet han rejste sig for at blande hende en ny.

Kalli nikkede bekræftende. Hun betragtede i betaget stilhed, hvordan han med sikre, afmålte bevægelser tilvirkede en nøjagtig kopi af den drink, han lige havde lavet, før han omrørte den med urets retning.

Hvorfor var alt hvad den mand gjorde bare så forbandet sexet?

”Han har slået til igen,” sagde hun med en anelse nervøsitet i stemmen.

”Hvem?” spurgte Ceraxius idet han lod en blankpoleret kniv glide igennem den søde frugt.

”Ham der dræber velkari-kvinder,” svarede hun.

Det var reelt et lidt misvisende svar, da der i Magna Sanctum blev fundet mindst én død velkari-kvinde hver eneste dag. Imidlertid var der kun én bestemt seriemorder der yndede at maltraktere velkari-kvinder til ukendelighed. Hans handlinger havde efterhånden tiltrukket sig lidt for megen opmærksomhed og der var et ønske fra højeste sted om at han skulle standses.

”Jaså,” svarede Ceraxius og vendte sig om imod hende. ”Det har jeg da ikke fået besked om. Er det derfor du kommer så sent? Skal vi afsted til et gerningssted? I så fald skulle du måske have valgt et mere praktisk antræk.”

Han indikerede hendes sparsomme påklædning med et nik med hovedet idet han satte hendes drink på bordet og satte sig tilbage i sin stol.

”Nej,” svarede hun og tog en anseelig slurk. ”De har ikke fundet offeret endnu.”

Han stirrede på hende under et rynket bryn.

”Hvordan kan du så vide, at han har slået til igen?” spurgte han uforstående.

”Fordi jeg så ham myrde hende,” svarede hun med blikket stift rettet imod ham.

Ceraxius fortrak ikke en mine. Han sad blot og stirrede afventende på hende. Fra det overvældende antal strategisk placerede voxenheder i stuen, blev pianisten nu akkompagneret af en sørgmodig cello.

”Jeg så, hvad du gjorde ved hende, Ceraxius.” fortsatte hun.

”Hvad fabler du dog om?” spurgte han med et grin.

Kalli grinede ikke.

”Jeg lå derude i mørket,” sagde hun og nikkede imod ruden. ”På tinden mod øst, med en snigskytteriffel med natsigte.”

Ceraxius tog en tår af sin whisky uden at fjerne blikket fra hende.

”Jeg så det hele, Ceraxius,” fortsatte hun. ”Alt hvad du gjorde ved hende. Lige til det sidste. Jeg havde dig på kornet. Jeg kunne have stoppet dig hvis jeg ville.”

Kalli havde, ligesom alle andre officerer i Civitas Custodia, modtaget en intensiv militærtræning på Calyxt – inklusiv en udførlig snigskyttetræning. Det var den eneste gang hun nogensinde havde forladt planeten.

Hun havde nydt det i fulde drag. Det havde moret hende at sigte på attrapper og placere skuddet lige mellem øjnene på dem. Endskønt hun rejste fra Calyxt med topkarakterer, havde det næppe forberedt hende på den dag hvor hun skulle komme til at sigte på den mand hun elskede og træffe den sværeste beslutning i sit liv.

En tåre løb ned ad hendes kind.

Ceraxius nikkede forstående.

”Hvordan fik du den idé, at det kunne være mig?”

Kalli sukkede dybt. Måske havde hun inderst inde vidst det længe.

”Et anonymt tip,” svarede hun. ”Et spor, som jeg valgte at følge på egen hånd.”

Han nikkede med et eftertænksomt blik.

”Jeg håbede til det sidste at jeg tog fejl,” fortsatte hun. ”Selv da hun lå på briksen tænkte jeg, at det måtte være én eller anden sexleg med en tilfældig prostitueret. Det var først da du begyndte at skære i hende, at jeg ikke længere kunne benægte det.”

Ceraxius bundede sin whisky og smilede passivt.

”Jamen så må du vel hellere arrestere mig og føre mig tilbage til basen,” sagde han og blinkede til hende.

Han holdt armene frem for sig, som for at indikere at hun roligt kunne lægge håndjernene på ham. Hun rystede på hovedet og tørrede en tåre fra sit øje. Hun havde ingen håndjern med sig. Det eneste hun havde i tasken var halslænken, som han havde givet hende – symbolet på hans uindskrænkede magt over hende.

Persona non iuris…

”Jeg er ikke kommet for at arrestere dig, Ceraxius,” svarede hun.

”Jaså,” sagde han og skænkede sig endnu en whisky. ”Hvad ønsker du så af mig?”

Hun trak vejret i dybe, fokuserede drag. Svaret var simpelt og ligetil, og dog måtte det rejse på tværs af galaksen før det endelig nåede over hendes læber.

”Jeg ønsker kun dig,” svarede hun højtideligt. ”Jeg vil have dig, Ceraxius. Jeg vil giftes med dig. Jeg vil føde dine børn. Du skal være min ligesom jeg er din. Vi skal være en familie.”

Han stirrede på hende uden at sige noget.

”Pludselig forstår jeg hvorfor det har været så svært,” fortsatte hun. ”Pludselig forstår jeg din distance. Hvorfor du ikke har turde lukke mig ind. Du har været bange for, at jeg ikke ville forstå. At jeg ikke kunne rumme det. Men det kan jeg. Jeg kan rumme hele dig, fordi jeg elsker dig.”

Ceraxius roterede den gyldne drik i hånden uden at fjerne blikket fra hende.

”Vil du giftes med en seriemorder?” spurgte han med et udtryk der emmede af forundret morskab.

”Jeg vil giftes med dig, Ceraxius,” svarede hun. ”Jeg vil have, at du flytter ind i min tjenestevilla. Vi skal være en familie.”

Ceraxius løftede whiskyglasset op til næsen og indsnusede de sødlige noter.

”Jeg kommer aldrig til at ændre mig,” sagde han i en afslappet tone. ”Mine natlige aktiviteter kommer til at fortsætte til den dag jeg dør. Eller til den dag nogen stopper mig.”

Han blinkede til hende.

”Hvad jeg ikke ved, har jeg ikke ondt af.” svarede hun.

”Så sandt,” indrømmede han. ”Imidlertid ved du allerede en hel del.”

”Det er uden betydning,” insisterede hun. ”Hvad der sker i Glashuset – forbliver i Glashuset. Så længe du bare kommer hjem og sover ved min side, stiller jeg ingen spørgsmål.”

Ceraxius gav et forstående nik fra sig før han smagte på den dyrebare drik.

”Er du slet ikke bange for mig, Kalli?”

Hun elskede når han brugte hendes navn. Det var sjældent men det skete. Hun længdes efter den dag hvor han ville hviske det i hendes øre, imens han var oppe i hende. Det ville han gøre på deres bryllupsnat, det var hun sikker på.

”Hvorfor skulle jeg være det?” spurgte hun kækt.

”Jeg torturerer og myrder kvinder,” svarede han.

”Velkari-kvinder,” pointerede hun. ”Du ville aldrig gøre den slags ting ved mig.”

”Hvorfor ville jeg ikke det?” spurgte han, tilsyneladende med oprigtig nysgerrighed i stemmen.

”Fordi du elsker mig,” svarede hun. ”Og fordi jeg ikke passer på profilen. Desuden er jeg den eneste der kan hjælpe dig. Jeg er den eneste der kan sørge for, at beviserne aldrig kommer til at pege i din retning. Kaptajnen har fuld tillid til mine evner – han ville aldrig betvivle mit arbejde.

Desuden er det næppe utænkeligt at jeg en dag kommer til at overtage hans job.”

Ceraxius sagde ikke noget. Han sad bare og så afventende på hende.

”Jeg er din eneste redning, Ceraxius,” insisterede hun. ”Hvis ikke du vil acceptere mine betingelser, så kan jeg ikke længere dække over dig. Jeg kan ikke længere holde min viden for mig selv.”

”Jeg kunne slå dig ihjel,” svarede han koldt. ”Ikke af lyst men af nød.”

”Nu bluffer du vist,” svarede hun med et anstrengt smil.

”Gør jeg?”

Hun nikkede med en overlegen mine.

”At myrde velkari-ludere er én ting,” begyndte hun. ”Men at myrde en løjtnant ved Civitas Custodia, det ville du aldrig slippe godt fra. Du ville finde dig selv foran en eksekutionspeloton før du havde set dig om. Det ved du lige så godt som jeg. Det kunne jo også tænkes at jeg havde taget mine forholdsregler.”

”Jaså,” sagde han med et forventningsfuldt blik. ”Hvilke forholdsregler?”

Hun smilede skævt og nippede demonstrativt til den søde frugt, så saften løb ned ad hendes hals.

”Det kunne jo tænkes at visse beviser pludselig dukkede op i tilfælde af min pludselige død – jeg er trods alt ikke helt idiot, Ceraxius.”

”Jeg forstår,” svarede han og tilstod hende et anerkendende nik. ”Du har tænkt på det hele, min tøs. Jeg er faktisk en smule imponeret. Endskønt det er dig der bærer halslænken i soveværelset, så har du alligevel præsteret at binde mig på hænder og fødder.”

Han bundede sin whisky og sukkede dybt.

”Jeg accepterer dine betingelser, Kalli. Jeg er din…”



2 Elleve år på Averon, svarer til cirka tretten trekvart Imperielle år.

3 Imperiets officielle betegnelse for læge, som stadig blev anvendt i Helior-systemet.

4 Imperiets officielle sprog.

5 Den officielle betegnelse for Averons politistyrke. Da Helior-systemet erklærede sin selvstændighed, valgte man at gå bort fra den klassiske betegnelse: Custodia Imperialis.

6 Retsmediciner.

7 Person uden rettigheder.

8 En særligt delikat orkidéart, oprindeligt hjemmehørende på Primus Mundus.




Kapitel II

Kalli stirrede i rædsel på det gruopvækkende scenarie, der udspillede sig for hendes øjne. Den fikserede velkari-kvinde skreg i desperat fortvivlelse, alt imens hendes ubarmhjertige bøddel førte boremaskinen med ubønhørlig fremdrift.

Ceraxius´ blottede overkrop var tilsølet i blod, og at dømme efter den velvoksne bule i hans bukser, var han svært tilfreds med situationen. Hans ansigt var badet i det pulserende violette lys fra velkari-kvindens thorax og hans blik emmede af ukontrolleret begær.

Kalli var jaloux – sådan havde han aldrig kigget på hende.

Hun mindedes bittert da hun første gang blev klar over hans særlige fascination af disse fremmede, eksotiske skabninger. I flere uger gik hun med overvejelser i forhold til at farve sit hår violet. Hvis ikke det var fordi det ville have været fuldstændig uhørt, at en officer rendte rundt på den måde, havde hun muligvis givet efter for fristelsen.

Det var ikke nogen helt ukendt problematik på Averon. For mindre end et år siden havde hun efterforsket en sag, hvor en kvinde havde slået både sin mand og hans velkari-elskerinde ihjel.

Indledningsvist havde kvinden farvet sit hår violet og ladet sine ører operere så de blev spidse og fine som velkari-kvindernes. Hun havde endog sultet sig selv for at fuldende det klassiske udmagrede velkari-luder udseende. Det var skønne spildte kræfter. Manden havde grinet af hende og pakket sin kuffert. Hun havde efterfølgende opsøgt ham med en pistol i tasken.

Det var den slags pinlige intriger man oplevede hos den gemene pøbel. Blandt betjente og officerer ved Civitas Custodia forventedes en helt anden standard. Der holdt man de ægteskabelige problemer inden for hjemmets fire vægge.

Det snurrende knivsblad faldt til ro. Ceraxius lagde boremaskinen fra sig med et veltilfreds suk. Velkari-kvindens døde øjne var fastfrosset i en opspilet rædselsgrimasse. Kalli sank en klump og mærkede hvordan modstridende følelser og instinkter farede rundt i hovedet på hende.

Ceraxius tømte sit whiskyglas og slikkede sine læber, hvorefter han trådte hen imod hende. Med et skamløst smil stillede han sig foran hende og holdt armene spredt i en åben erkendende positur. Kalli betragtede hans blodtilsølede krop med ængstelig fascination. Budskabet var tydeligt nok, endskønt ingen ord blev sagt – det her er den jeg er. Kan du rumme det?

Som svar på hans spørgsmål, lod hun – efter et par sekunders betænkningstid – skulderstropperne i sin sorte kjole glide ned over skuldrene ved at skubbe let til dem med fingrene. Derefter vrikkede hun svagt med overkroppen, hvilket var tilstrækkeligt til at kjolen gled af hendes krop og landede på gulvet.

Det var det eneste stykke tøj hun havde båret.

Hun trådte ud af sine højhælede sko og skubbede både kjole og sko til side med den ene fod. Herefter tog hun sin håndtaske fra hjørnet af den store seng og fandt den skinnende halslænke frem. Da hun beslutsomt låste den robuste antikvitet om sin hals og mødte hans blik med et tappert smil, var svaret ligeledes tydeligt – jeg kan rumme alt hvad du er og mere til.

Ceraxius belønnede hende med et anerkendende nik, før han trådte frem og greb fat om hendes bryster med sine blodtilsølede hænder. Beslutsomt tog han hende om livet og trak hende ind til sig, så hendes krop blev indsmurt i det varme blod. Med et solidt greb i hendes hår, lod han sin tunge invadere hendes mund, alt imens den modsatte hånd gled op mellem hendes baller. Hun stønnede villigt og mærkede hvordan fugten drev fra hendes skød.

Hun var lykkelig…

≋

Da Kalli pludselig mærkede en ubehagelig kvælningsfornemmelse, forstod hendes hjerne absolut ikke hvad der foregik. Noget havde snøret sig sammen om hendes hals og hun lå pludselig og gispede desperat efter vejret.

Efter hendes eget ønske havde Ceraxius bundet hendes hænder til sengegærdet og taget hende hårdt til hun havde overdøvet det buldrende tordenvejr, der var på vej over bjerget. Hun elskede når han bandt hende – det var som om det bragte dem tættere sammen. Når hun var bundet til hans seng var det, som om hun var bundet direkte til ham. To sjæle bundet sammen for altid.

Pludselig var han tilsyneladende blevet træt af legen og havde efterladt hende alene. Hun havde hørt ham rumstere nedenunder og forstod ikke helt den dybere mening. Hun var næsten faldet i søvn da noget pludselig lukkede sig om hendes hals og fik hende til at spærre øjnene op og hive efter vejret i paniske stød. Efter nogle sekunder forsvandt den kvælende fornemmelse lige så pludseligt som den var kommet og hun kunne atter trække vejret frit.

Hun spejdede rundt i soveværelset og opdagede at Ceraxius stod nøgen for enden af sengen. Da hun bemærkede den antikverede kontrolenhed i hans hænder, forstod hun pludselig hvad det var der foregik.

Det var halslænken.

Imperiets klassiske Persona Non Iuris halslænker, havde ikke blot til formål at identificere den pågældende straffefange. De var konstrueret med en kraftig metalvire på indersiden, som nogle små mekaniske stempler kunne snøre til, når de blev aktivererede af den respektive kontrolenhed. Det var et effektivt magtmiddel – selv den mest uterlige straffefange faldt hurtigt til ro når han ikke længere fik luft i lungerne. Imidlertid blev halslænkerne dog afskaffet da de havde det med at gå i baglås og kvæle fangerne til døde.

Den opmærksomme politiaspirant, som havde hørt efter i historietimerne på akademiet, vidste alt om dette, og Kalli havde været en yderst opmærksom elev.

Ceraxius smilede ned til hende imens hun prøvede at få sit åndedræt under kontrol.

”Imponerende opfindelse, ikke sandt?” sagde han begejstret. ”Tænk at den stadig fungerer efter så mange år.”

Kalli rømmede sig et par gange og stirrede bekymret på ham.

”Det er altså farligt det der, Ceraxius,” sagde hun med en hæs stemme. ”Hvis den går i baglås kan du ikke få den af mig igen.”

”Vær kun rolig, min kære,” svarede han. ”Jeg har personligt restaureret den. Den fungerer upåklageligt. Jeg har endda tilladt mig at modificere den lidt.”

Min kære? Det havde han aldrig kaldt hende før.

”Dette vil nok føles en del mere intenst end første gang,” fortsatte han og drejede på én af knapperne.

Før hun nåede at protestere strammede metalviren atter til om hendes hals. Hun gispede forskrækket og vred sig panisk i sine reb. Instinktivt forsøgte hun at skrige men der kom kun en svag rallen gennem hendes svælg. Små lysende prikker dansede for hendes øjne. Ceraxius blev underligt sløret at se på. Så blev der mørkt.

≋

Endnu engang konstaterede Kalli, at det var den bedste mundfuld luft i universet, da hun atter vågnede med et gisp og fyldte lungerne. Det var tredje gang hun nær var besvimet… eller var det fjerde?

En hysterisk gråd blandede sig med de paniske gisp og hun stirrede fortvivlet op på den mand hun elskede.

”Jeg beder dig, Ceraxius,” hvæsede hun hæst. ”Tag den af mig før det går galt. I morgen skal vi til middag hos mine forældre – hvad vil de ikke tænke når de ser min hals?”

Ceraxius stod med ryggen til hende og var i færd med at skænke sig en whisky.

”I morgen?” gentog han med en kold og rolig stemme. ”I morgen er du død, min kære.”

Hans ord kravlede op ad hendes ryg, som små, giftige edderkopper.

Ceraxius indsnusede den dyrebare drik imens han roterede glasset. Så tog han en slurk og sukkede dybt før han vendte sig rundt og lod blikket falde på hende som et tungt kistelåg.

”Troede du virkelig, at vi to skulle giftes?” spurgte han med en antydning af væmmelse i stemmen. ”At vi skulle have børn og hus? En sød, lille vovse måske?”

Hun stirrede fortvivlet på ham. Gråden hobede sig op i hendes brændende svælg.

”Jeg har fandme aldrig hørt noget så ulækkert,” vrængede han. ”Jeg vil hellere leve et liv på flugt end at leve så meget som én dag sammen med dig.”

Hendes tårer blandede sig med indtørret velkari-blod.

”Jeg elsker dig jo, Ceraxius,” græd hun bittert. ”Du kan få det præcist som du vil have det. Du behøver ikke gøre det her.”

Han smilede manisk.

”Du skulle have skudt mig da du havde chancen,” sagde han idet han greb kontrolenheden og drejede én af knapperne i bund. ”Det var dit livs største fejltagelse.”

”Jeg fortryder intet,” svarede hun trodsigt. ”Jeg…”

Da hun mærkede metalviren snøre sig sammen med så stor kraft at den skar gennem hendes hud, vidste hun godt at det var slut. Da hun kort efter mærkede sit eget blod som en varm plamage under sig forstod hun at hun altid ville være noget særligt for Ceraxius.

Hun ville for altid være hans første menneskeoffer.

≋

Ceraxius smed kontrolenheden fra sig på gulvet uden at ulejlige sig med at deaktivere den. Han kunne tydeligt høre den rytmiske brummen fra halslænken, som fortsat kæmpede for at stramme metalviren til, endskønt den efterhånden havde skilt hovedet fra kroppen.

Han stirrede ned på sin slappe penis og rystede opgivende på hovedet – det var bare ikke det samme.

≋

Aqua Vitalis9 blev det kaldt – det særlige, bløde, vitaminholdige vand der var forbeholdt borgerne i Valyss Sanctum, samt nogle få privilegerede i Sanctum Civitas.

Blandt de mindre privilegerede var det kendt som Aqua Vanitas10.

Ceraxius vidste, at det var sidste gang han stod i det luksuriøse marmorbadeværelse og lod livets vand rense sit velplejede legeme. Det var et bad, der skulle nydes i fulde drag. Med et fast greb om sin manddom, bragte han sig selv til forløsning, imens han drømte om alle de velkari-ludere han havde ombragt i årenes løb, samt alle dem der

